 Dhinaca kalena Guddoomiye Muuse Biixi Cabdi waxa uu farriin adag u diray dawladda taagta daran ee magaalada Xamar ka dhisan, waxana uu uga digay faro-gelin ay ku hayso madax-bannaanida Somaliland, isaga oo shaaca ka qaaday inaanay Somaliland faraha laaban doonin haddii aanay xukuumaddaasi joojin daan-daansiga ay waddo, waxana isaga oo arrimahaas ka hadlaya uu yidhi,Beryahan magaalada Muqdisho waxa ka socota doorasho, waxana la yidhi Baarlamaan iyo aqallaa laga dooranayaa Soomaaliya, had iyo goorna waxa aynu maqalnaa iyada oo la leeyahay gobollada Waqooyiga oo xataa Somaliland aan la odhanayn, dadka la magacaabayaana waa dad Somaliland u dhashay, waxanuse walaaladay iyo caalamka iyo geeskaba u sheegaynaa gardarrada qaawan ee nimanka Muqdisho joogaa ay Somalilnad kula kacayaan ee ay in Borama ku dhashay leeyihiin annagaa magacownay ee nin Ceerigaabo ku dhashay leeyihiin annagaa magacownay waar nalooma taliyo, horena kuwii idinka horreeyey baanu ka diidnay inay noo taliyaan, annaguna qaran walaaladiin ah oo 1960-kii idiin yimi baanu ahayn, maantana innaga oo heshiino mooyaane isma faro-gelin karno, haddiise aad dayn weydaan gurigaas aad soo faro-gelinaysaan, dawladaha jaarka iyo caalamkaba waxanu u sheegaynaa inaynaan sidaas nabad ku ahaan doonin oo la is faro-gelin doono. 